‘ปูนใหญ่’ไม่หยุดซื้อบริษัท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

สัปดาห์เดียวใช้เงิน1.5พันล้าน ซื้อ2กิจการเสริมเขี้ยวเล็บธุรกิจ 
โพสต์ทูเดย์ — ปูนซิเมนต์ไทยเครื่องร้อน สัปดาห์เดียวใช้ 1,500 ล้าน ช็อปกิจการ ล่าสุดซื้อ 25% ในยักษ์เทคโนโลยีด้านปิโตรเคมีและการกลั่น หวังเพิ่มมูลค่าผลิตภัณฑ์
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) เปิดเผยว่า ล่าสุดบริษัท เอสซีจี เคมิคอลส์ ซึ่งเป็นบริษัทย่อยที่ SCC ถือหุ้นอยู่ 100% ได้บรรลุข้อตกลงในการเข้าถือหุ้น 25% ในบริษัท จีทีซี เทคโนโลยี (GTC) คิดเป็นเงินลงทุนประมาณ 280 ล้านบาท หรือประมาณ 8 ล้านเหรียญสหรัฐ 
ทั้งนี้ การเข้าถือหุ้นใน GTC จะทำให้ SCC เพิ่มขีดความสามารถในการพัฒนาเทคโนโลยีและผลิตภัณฑ์มูลค่าสูงของเอสซีจี เคมิคอลส์ ซึ่งสอดคล้องกับกลยุทธ์การพัฒนา High Value Added Product &amp; Service ของ SCC
นอกจากนี้ ความร่วมมือที่เกิดขึ้นครั้งนี้จะช่วยเพิ่มศักยภาพของบุคลากรด้าน R&amp;D ของเอสซีจี เคมิคอลส์ ให้แข็งแกร่งยิ่งขึ้น
ทั้งนี้ GTC เป็นผู้ประกอบธุรกิจด้าน Technology Licensing ที่หลากหลาย ซึ่งรวมถึงเทคโนโลยีการแยกสารอะโรมาติกส์และการทำให้บริสุทธิ์ เทคโนโลยีการผลิต Paraxylene และเทคโนโลยีการแยก Styrene จากผลิตภัณฑ์พลอยได้ของ Naphtha Cracker และยังให้บริการทางวิศวกรรมในอุตสาห กรรมปิโตรเคมีและโรงกลั่นโดยมีสำนักงานใหญ่ตั้งอยู่ที่เมืองฮุสตันรัฐเทกซัส ประเทศสหรัฐอเมริกา และมีโรงงานผลิตอุปกรณ์ภายในหอกลั่นและสำนักงานขายอยู่ในประเทศสหรัฐอเมริกา เกาหลี สาธารณรัฐประชาชนจีน เม็กซิโก สิงคโปร์ และสาธารณรัฐเช็ก
สำหรับในช่วงสัปดาห์นี้ SCC ได้ประกาศซื้อกิจการผ่านบริษัทลูก 2 ราย คิดเป็นมูลค่าเงินลงทุนรวม 1,541.52 ล้านบาท โดยช่วงต้นสัปดาห์ซื้อหุ้นบริษัท คิวคอน (QCON) สัดส่วน 51% จากกลุ่มแลนด์ แอนด์ เฮ้าส์ (LH) และประกาศตั้งโต๊ะซื้อหุ้นจากผู้ถือหุ้นทั้งหมด ซึ่งจะใช้เงินทุนทั้งหมด 1,261.52 ล้านบาท
แผนการซื้อกิจการของปูนซิเมนต์ไทยนั้นได้ถูกวางไว้อย่างชัดเจน เพื่อให้บรรลุเป้าหมายให้เครือซิเมนต์ไทยเป็นบริษัทที่ทำธุรกิจในภูมิภาคเอเชีย 
ทั้งนี้ ในการแถลงผลประกอบการประจำปี 2552 ที่ผ่านมา บริษัทประกาศว่าจะใช้เงินลงทุนในปีนี้ 2 หมื่นล้านบาท โดยประมาณ 1 หมื่นล้านบาทจะเป็นเงินลงทุนที่เกี่ยวเนื่องกับกิจการปิโตรเคมีและการซื้อกิจการด้วย 
ณ สิ้นปี SCC มีเงินสดและรายการเทียบเท่าเงินสด 2.27 หมื่นล้านบาท และหุ้นวันที่ 10 ก.พ. ปิด 212 บาท เพิ่มขึ้น 1 บาท